Moters orgazmas

Fiziologija

Moters orgazmas prasideda nuo nepaprastai malonaus šilumos arba kutenimo pojūčio varputėje, po to šilumos bangos apima tarpukojį, gaktą, visą apatinę pilvo dalį. Po 2-3 sekundžių prasideda ritmingi gimdos, makšties apatinio trečdalio ir išangės rauko raumenų susitraukimai, kurių intervalas – apie 0,8 sekundės. Jeigu orgazmas nestiprus, susitraukimų gali būti 3-5, stipraus orgazmo metu susitraukimų gali būti ir 10-15. Pirmieji penki susitraukimai būna stipriausi, teikia didžiausią palaimą ir malonumą, o vėlesni susitraukimai būna mažiau intensyvūs, laiko tarpai tarp jų ilgėja.
Kai kurios moterys vienos sueities metu gali patirti nuo kelių iki keliolikos orgazmų – tai yra multiorgazmas. Kartais orgazmai seka vienas paskui kitą beveik be pertraukų – tai orgazminė būsena, kuriai būdingas itin stiprus lytinis susijaudinimas. Kartais po vieno orgazmo susijaudinimas nuslūgsta iki plato fazės (žr. kopuliacinis ciklas), tačiau jei sueitis tęsiama, moteris po kelių ar keliolikos sekundžių patiria ir daugiau orgazmų. Tarpai tarp tolesnių orgazmų didėja, o jų intensyvumas silpsta.

Organų pakitimai

Gimda iš pradžių susitraukia ir atsileidžia tokiu pat ritmu kaip ir makšties sienelės, tačiau jų intensyvumas didėja ne taip staigiai ir vėliau susitraukimai tampa nereguliarūs. Jie prasideda gimdos viršuje, vėliau apima ją visą iki pat kaklelio. Krūtys per orgazmą nesikeičia, tačiau baigiantis orgazmui iš areolių (rudos dėmės aplink spenelius) labai greitai išteka kraujas, jos nuslūgsta, o kadangi speneliai vis dar išlieka sustandėję, susidaro įspūdis, kad orgazmo pabaigoje krūtų speneliai staigiai padidėja. Todėl staigus tariamas spenelių padidėjimas baigiantis orgazmui yra ką tik patirto orgazmo išorinis požymis. Orgazmo metu įsitempia rankų, kojų, pilvo, sprando, veido raumenys, kartais įsitempia ir sustingsta visas kūnas. Kai kurios moterys ritmiškai įtempdamos dubens raumenis sąmoningai gali paspartinti orgazmą.

Geba patirti orgazmą

Moterų gebėjimas patirti orgazmą labai skiriasi. Tai priklauso nuo daugelio aplinkybių: kūno sudėjimo, lytinės konstitucijos, partnerio, ankstesnės lytinių santykių patirties (teigiamos ar neigiamos) ir kt. Daug lemia įgimtas lytinis potraukis, nors nemažą įtaką turi ir lytinis auklėjimas, elgsenos stereotipai, kultūra.
Kai kurios mergaitės gali patirti orgazmą dar nepasiekusios lytinės brandos. Kartais moterys besimasturbuodamos patiria orgazmą lengviau ir greičiau nei sueities metu, kadangi geriau žino savo kūno jautriausias vietas, todėl dirginant savo lytinius organus galima pasirinkti veiksmingiausius stimuliavimo būdus – dirginimo greitį, ritmą, spaudimo stiprumą. Vyro glamonės gali būti mažiau efektyvios dėl to, kad jis nejaučia moters reakcijų, nežino priimtiniausių dirginimo būdų.
Apskritai, masturbacija yra vienas iš būdų išmokti patirti orgazmą besimylint su vyru. Didesnė lytinė patirtis iki pirmosios sueities (pvz., glamonės) taip pat didina galimybes patirti orgazmą – tai paaiškinama tuo, kad moters lytinės reakcijos formuojasi lėčiau nei vyro, moters seksualumas sužadinamas per ilgesnį laikotarpį. Meilės žaismo trukmė taip pat turi įtakos gebėjimui patirti orgazmą. Akivaizdu, kad darnios poros dažniau ir lengviau patiria orgazmą nei kitos. Be to, kultūrose, kur seksas suprantamas tik moters pareiga, jos orgazmas retesnis nei ten, kur seksas turi ir laisvalaikio praleidimo, malonumo prasmę.
Dažniau patiriančios orgazmą moterys dažniau ir mėgsta mylėtis, mėgsta ilgesnes glamones. Nemažą dalį įtakos turi moters temperamentas, charakteris, pirmoji lytinio gyvenimo patirtis (teigiama patirtis sąlygoja dažnesnį, stipresnį orgazmą).